AfriForum se teenboelieveldtog – laerskole word bemagtigLeandie Lombaard spreek ‘n skool aan die Wes-Rand toe oor AfriForum se teenboelieveldtog. Foto: Verskaf. Deur Leandie Lombaard Die burgerregte-organisasie AfriForum het die afgelope drie weke besoek afgelê by twee skole aan die Wes-Rand: Laerskool Roodekrans en Laerskool Helderkruin. Die doel was om die teenboelieveldtog amptelik by laerskole van stapel te stuur om afknouery in skole hok te slaan, veral nadat “boelie” die afgelope tyd oor sosiale media gons met twee voorvalle: Norkem Park High School in Kempton Park waar ’n video geneem en versprei is van gewelddadige leerders wat baklei; asook die leerder wat glo by Hoërskool Parys aangerand is. AfriForum het net positiewe terugvoer van albei skole gekry wat hulle besoek het – van sowel leerders en ouers as onderwysers – en is opgewonde om hierdie veldtog verder uit te brei. Die teenboelieveldtog sluit praatjies met leerders, ’n inligtingsessie vir ouers en ’n werksessie vir onderwysers in. Dit is belangrik om al drie partye by die teenboelieveldtog te betrek sodat gedeelde leierskap tussen leerders, ouers en onderwysers gevorm kan word en hulle mekaar kan bemagtig om werklik ’n verskil te maak. Die teenboelieveldtog het sy eie persoonlike kenteken met die naam Matteus, juis omdat daar in Matteus 7:12 geskryf staan dat ons ander mense moet behandel soos ons graag behandel wil word. Matteus dra die volle wapenrusting van God en leer kinders om ook elke dag hul eie wapenrusting “aan te trek” sodat hulle nie net teen die boelies daar buite beskerm word nie, maar ook dat die wapenrusting hulle sal beskerm om nie ander kinders te boelie nie. Die kinders word ook geleer dat daar ’n groot verskil is tussen eenmalige konflik en boeliery/afknouery. Dis belangrik om dié verskil te verstaan, want nie elke situasie is ’n boeliesituasie nie. ’n Boelie is iemand wat ander op ’n aanhoudende wyse seermaak, tart, spot of uitsluit; eenmalige konflik is iets wat net een keer gebeur en nie sommer weer nie. ’n Bietjie konflik is ook nou en dan nodig, want kinders moet leer dat elkeen uniek en verskillend is en dat ons nie ons hele lewe lank met almal gaan saamstem nie. Ons moet daarom besef dat ons konflik op ’n goeie manier moet hanteer. Boeliegedrag is ’n gans ander storie, want om te boelie beteken om ’n ander persoon oor en oor seer te maak of sleg te sê sodat daardie persoon al in vrees begin leef óf dit wat die boelie vir hom sê, begin glo, soos byvoorbeeld “Jy is dom”. Die onderwysers het ’n doeltreffende werksessie deur Antoinette Steyn van AfriForum se trauma-eenheid bygewoon waar onderwysers geleer het dat elke mens se persoonlikheid verskil en dat kinders se persoonlikhede verskil en daarvolgens hanteer moet word. Die ouers het ’n insiggewende inligtingsaand bygewoon waar die akteur Jacques Gombault as spreker opgetree het. Dit is belangrik dat skole ’n boelieraad aanstel sodat dié probleem dieper ondersoek kan word. Die boelieraad van dié twee skole het ’n toneel vir hul skool opgevoer wat die vier hoofvorme van afknouery uitbeeld, naamlik emosionele, verbale, fisieke en kuberafknouery. Hulle het ook oplossings vir elke situasie gebied: Soms was die boelie die vredemaker; ander kere was een van die omstanders die een wat ’n oplossing vir die situasie gebied het. Daar was ook ’n poppekas vir die jonger kinders wat sowel afknouery as ’n gepaste oplossing uitgebeeld het.